COMUNICARE A COMISIEI

privind orientările adresate autorităților naționale de reglementare în legătură cu transparența și evaluarea tarifelor pentru livrarea transfrontalieră de colete, în conformitate cu Regulamentul (UE) 2018/644 și cu Regulamentul de punere în aplicare (UE) 2018/1263 al Comisiei

I.Introducere

Impactul Regulamentului (UE) 2018/644 privind serviciile de livrare transfrontalieră de colete (denumit în continuare regulamentul) va depinde într-o mare măsură de capacitatea autorităților naționale de reglementare de a colecta informații și de a întreprinde activitățile de urmărire necesare (în special evaluarea tarifelor conform articolului 6). Prin urmare, activitatea autorităților naționale de reglementare este esențială pentru atingerea obiectivelor regulamentului. Din acest motiv, prezenta comunicare se bazează pe contribuțiile Grupului autorităților europene de reglementare în domeniul serviciilor poștale (ERGP - European Regulators Group for Postal Services).

Prezenta comunicare conține orientări cu privire la utilizarea formularelor prevăzute în Regulamentul de punere în aplicare (UE) 2018/1263 al Comisiei de stabilire a formularelor pentru transmiterea informațiilor de către furnizorii de servicii de livrare de colete (în temeiul articolului 4 din regulament) și la transmiterea informațiilor către Comisie, în conformitate cu articolul 5 alineatul (2) din regulament, într-o bază de date electronică înființată în acest scop. Comunicarea stabilește, de asemenea, orientări cu privire la metodologia care trebuie utilizată în ceea ce privește elementele care vor fi utilizate pentru evaluarea tarifelor pentru livrarea transfrontalieră de colete individuale prevăzute la articolul 6 alineatele (2) și (3) din Regulamentul (UE) 2018/644. De asemenea, Comunicarea oferă îndrumări cu privire la mecanismul de filtrare obiectiv pentru evaluare prealabilă în vederea identificării acestor tarife. Aceste orientări sunt furnizate în conformitate cu articolul 6 alineatul (1) din regulament (care impune identificarea prealabilă a tarifelor care trebuie să fie evaluate). Această identificare prealabilă va reduce sarcina administrativă pentru autoritățile naționale de reglementare și pentru furnizorii de servicii de livrare de colete care intră sub incidența obligației de serviciu universal.

II.Transmiterea informațiilor

Anexa II la Regulamentul de punere în aplicare (UE) 2018/1263 al Comisiei conține formulare pentru transmiterea informațiilor de către furnizorii de servicii de livrare de colete în conformitate cu articolul 4 din Regulamentul (UE) 2018/644.

Tabelele 1.1, 1.2 și 1.3 din anexa II la acest regulament de punere în aplicare includ o distincție între coletele care trebuie raportate ca fiind „contractate cu expeditorul” și „gestionate în numele unui alt furnizor”. Această distincție este necesară pentru a evita dubla contabilizare a coletelor.

Atunci când raportează astfel de informații, în numărul/cifra de afaceri privind coletele primite, furnizorii de servicii de livrare de colete trebuie să facă distincția între cazurile în care au contractat direct cu expeditorul din străinătate (dintr-un alt stat membru sau dintr-o țară terță) și cazurile în care au primit colete de la un alt furnizor de servicii de livrare de colete din străinătate, care are contract direct cu expeditorul.

Anexa la prezenta comunicare prezintă exemple practice privind raportarea acestor informații în diferite scenarii comerciale/operaționale.

Este necesară o prezentare generală a coletelor din interiorul/exteriorul UE/SEE pentru a obține o imagine fidelă a pieței, în special a dimensiunii relative a importurilor/exporturilor. Aceasta este necesară în special având în vedere dezvoltarea recentă a comerțului electronic cu țări din afara UE și SEE. Această prezentare generală este, de asemenea, necesară pentru a evalua efectele importurilor/exporturilor asupra diferitelor etape ale lanțului de livrare poștală.

III.Transparența tarifelor transfrontaliere

În conformitate cu articolul 5 alineatul (1), articolul 5 alineatul (2) și anexa la regulament, furnizorii de servicii de livrare de colete care au obligația de a raporta informații trebuie să pună la dispoziția autorității naționale de reglementare din statul membru în care sunt stabiliți lista publică a tarifelor aplicabile începând cu data de 1 ianuarie a fiecărui an calendaristic pentru livrarea trimiterilor poștale individuale la nivel național și în interiorul UE. Această listă trebuie să conțină tarifele aplicabile pentru până la 15 trimiteri poștale standard, recomandate și cu posibilitate de localizare și urmărire în diferite categorii de greutate cuprinse între 500 g și 5 kg.

Furnizorul de servicii de livrare de colete trebuie să trimită datele referitoare la prețuri autorităților naționale de reglementare până la data de 31 ianuarie a fiecărui an calendaristic. La rândul lor, autoritățile naționale de reglementare trebuie să transmită Comisiei informațiile primite până la data de 28 februarie a fiecărui an calendaristic. Comisia trebuie să publice toate tarifele publice primite pe un site web dedicat până la data de 31 martie a fiecărui an calendaristic.

Informații privind trimiterile poștale menționate în anexa la regulament

Dimensiunile maxime ale trimiterilor poștale enumerate la literele (a)-(i) din anexa la regulament (trimiteri ale poștei de scrisori) iau în considerare dimensiunile relevante stabilite în Convenția Uniunii Poștale Universale. Trimiterile enumerate la literele (j)-(o) (colete) nu trebuie să fie mai mici decât singura dimensiune minimă stabilită pentru trimiterile poștei de scrisori, care este de 20 mm.

În ceea ce privește furnizorii de servicii de livrare de colete care aplică tarife diferite în interiorul UE în funcție de statul membru de destinație, furnizorul de servicii de livrare de colete trebuie să furnizeze separat tarifele aplicabile pentru fiecare stat membru.